
Guvernul s-a dus cu pâra la Comisia Europeană. Oierii din Timiș, 
pedepsiți cu și mai multe restricții 


Scandalul din Clopodia, judeţul Timiș, unde ciobanii au refuzat uciderea oilor pe 
motiv de pestă a micilor rumegătoare, a ajuns la Comisia Europeană. Guvernul i- 
a pârât pe oieri, plângându-se la Bruxelles că nu a reușit să stingă două focare 
din această parte a ţării, înregistrându-se, astfel, întârzieri grave. Drept urmare, 
Comisia Europeană a decis să extindă atât zona restricţiilor, cât și perioada în 
care acestea vor fi aplicate. 


Guvernul și ANSVSA s-au răzbunat crunt pe oierii din Timiș, care au îndrăznit să 
protesteze și să se opună uciderii animalelor despre care autoritățile au spus că ar fi 
infectate cu pesta micilor rumegătoare. Deși mortalitatea acestei boli ar fi de peste 70%, 
ciobanii au insistat că nu le-a murit nicio oaie, astfel că nu este necesar să fie lăsați fără 
sursa lor de trai. 


"Vreau să-mi dovedească domnii doctori că oile astea sunt bolnave. De două săptămâni și 
ceva ţin toate oile în grădină, cumpăr fân, cumpăr zob, le dau, le îngrijesc, nu mi-a murit 


nici o oaie, dar domnii doctori nu vor să înțeleagă chestia asta, pur și simplu trebuie 
omorâte, dar eu n-am nicio dovadă că o să mai primesc ceva pe oile astea vreodată”, 
spunea unul dintre ciobani. Oamenii s-au unit și au ieșit să protesteze împotriva deciziei 
autorităţilor de a le ucide animalele, astfel că situaţia a rămas ca în tren. Cei care și-au 
apărat animalele au fost amenințați cu dosare penale și amenzi de 50.000 de lei. 


Ultima informare a ANSVSA, din 4 octombrie, arăta că au fost stinse ultimele 17 focare de 
pestă a rumegătoarelor mici din județul Tulcea și că mai sunt active 7 focare de pesta 
rumegătoarelor mici (PRM) în județul Timiș. 


"De la data adoptării Deciziei de punere în aplicare (UE) 2024/2523, România a notificat 
Comisiei întârzieri grave în aplicarea măsurilor de control al bolilor care trebuie aplicate în 
cazul confirmării oficiale a unui focar de boală de categoria A la animale deţinute într-o 
unitate, astfel cum se prevede la articolul 12 din Regulamentul delegat (UE) 2020/687, în 
ceea ce privește ultimele două focare care au fost confirmate în judeţul Timiș”, se arată în 
Decizia Comisiei Europene publicată în Jurnalul oficial al Uniunii Europene. 


S-a prelungit carantina 


În consecință, Comisia Europeană a decis ca durata măsurilor care trebuie să fie aplicate 
în zonele menţionate ca zone de protecţie, de supraveghere și zone suplimentare de 
restricții pentru România, din judeţul Timiș, în anexa la Decizia de punere în aplicare (UE) 
2024/2119, să fie ajustată suplimentar pentru a preveni răspândirea mai departe a bolii 
în România și în restul Uniunii. 


“Este necesar ca dimensiunea zonelor de protecție, de supraveghere și a zonelor 
suplimentare de restricții și durata măsurilor care trebuie să fie aplicate în zonele 
respective să se bazeze pe criteriile prevăzute la articolul 64 alineatul (1) din 
Regulamentul (UE) 2016/429 și pe normele prevăzute în Regulamentul delegat (UE) 
2020/687, inclusiv pe situația epidemiologică a infecțiilor cu virusul pestei micilor 
rumegătoare în zonele afectate de boala respectivă și pe situația epidemiologică generală 
a infecțiilor cu virusul pestei micilor rumegătoare în statul membru în cauză, precum și pe 
nivelul riscului de răspândire suplimentară a bolii respective. În situația epidemiologică 
actuală, există un risc ridicat de răspândire suplimentară a bolii, în special din cauza 
faptului că, potrivit informaţiilor furnizate de România, sacrificarea și eliminarea tuturor 
animalelor din speciile listate, în ultimele două focare din județul Timiș, în conformitate cu 
articolul 12 din Regulamentul delegat (UE) 2020/687 al Comisiei, nu au fost încă 
finalizate”, se mai precizează în Decizia Comisiei Europene. 


Interdicţii până în 2025 


Având în vedere situația epidemiologică actuală din Uniune în ceea ce privește infecțiile cu 
virusul pestei micilor rumegătoare, trebuie ca perioada de aplicare a Deciziei de punere în 
aplicare (UE) 2024/2119 să fie prelungită până la 28 februarie 2025, a transmis Comisia 
Europeană. Aceasta consideră că, având în vedere caracterul urgent al situaţiei 
epidemiologice din Uniune în ceea ce privește răspândirea infecției cu virusul pestei 
micilor rumegătoare și necesitatea de a preveni răspândirea bolii de la unităţile afectate 
din România către alte părți ale statului membru respectiv sau către alte state membre, 
este necesar ca modificările care urmează să fie aduse Deciziei de punere în aplicare (UE) 
2024/2119 să fie aplicate cât mai curând posibil. 


